1884年清朝同法國因為越南問題開炮，派劉銘傳去臺灣擔旗，滬尾大捷中成功驅趕法軍。1885年，清朝設立臺灣省，由劉銘傳出任臺灣首任巡撫，整理軍備，同時整咗唔少基礎設施，由佢督臺期間，臺灣第一條鐵路開通，由基隆港開到新竹，亦鋪設臺灣同福建之間第一條跨海電纜，建立咗電報局、煤務局、鐵路局，令臺灣短短五年間成為中國先進省份。但劉銘傳政府嘅唔廉潔，亦無考慮臺灣財政負擔能力，導致唔少民怨，1889年彰化就因為清田賦問題而爆發施九緞事件。